作者:汪莘
標題:沁園春
內容:流水小橋，茅屋竹窗，紙帳蒲團。把坎宮閉了，虎龍吟嘯，離宮鎖定，日月迴環。萬點星飛，兩輪電轉，五色圓光天樣寬。□奇處，漸冥冥杳杳，有個鴉翻。當時築著機關。後常把空華戲弄看。更有些可笑，寐中清境，有些可怪，鏡裡清顏。太上留魂，老君煉魄，又被瞿曇都掃殘。如何好，只單修見性，雙練還丹。